Colorado Avalanche

Colorado Avalanche on yhdysvaltalainen ammattilaistason jääkiekkoseura, jonka kotikaupunki on Denver Coloradon osavaltiossa. Se kuuluu NHL:n Läntisen konferenssin Keskiseen divisioonaan. Avalanche on voittanut Stanley Cup -mestaruuden kolme kertaa, vuosina 1996, 2001 ja 2022. Avalanche on myös ainoa nykyisistä NHL-joukkueista, joka on voittanut jokaisen pelaamansa loppuottelusarjan.

Organisaatio perustettiin Quebecissa ja se toimi Quebec Nordiques -nimellä ennen muuttamistaan Coloradoon 1995. Kolmen mestaruuden lisäksi seura on voittanut divisioonan mestaruuden 11 kertaa. Colorado Avalanche on myös ainoa koko liigassa pelaavista seuroista, joka on voittanut Stanley Cupin ensimmäisellä kaudellaan NHL:ssä.

Ensimmäisen NHL-kautensa alusta kauden 1997–98 loppuun Avalanche pelasi kotiottelunsa McNichols Sports Arenassa, joka suljettiin vuonna 1999. Siitä asti seura on pelannut kaikki kotiottelunsa Pepsi Center -areenalla.

Colorado Avalanchen tunnetuin pelaaja on Joe Sakic, joka toimi kapteenina seuran kahdessa ensimmäisessä Stanley Cup-voitossa. Nykyisin Sakic toimii Avalanchen toimitusjohtajana. Muita tunnettuja pelaajia ovat Peter Forsberg, Patrick Roy, Adam Foote, Milan Hejduk, Gabriel Landeskog, Nathan MacKinnon, Mikko Rantanen ja Cale Makar.

Historia

Quebec Nordiques (1972–1995) 

Quebec Nordiques oli yksi ensimmäisiä WHA-liigan joukkueista, kun liiga aloitti toimintansa vuonna 1972. Nordiques pelasi WHA:ssa kaudet 1972–1979, jonka jälkeen se siirtyi NHL:ään. Seitsemän WHA-kauden aikana Nordiques voitti WHA-mestaruuspalkinnon, Avco World Trophyn kerran vuonna 1977. Lisäksi joukkue pelasi finaaleissa vuonna 1975.

Ensimmäisen seitsemän NHL-kauden aikana Nordiques menestyi kehnosti, ja siitä tuli liigan huonoiten menestyvimpiä joukkueita. Kausien 1987–88 ja 1991–92 aikana joukkue oli divisioonansa huonoin. Nordiques kuitenkin nappasi varaustilaisuuksissa kolme ykkösluokan pelaajaa vuosien 1989–1991 aikana, kun Mats Sundin, Owen Nolan ja Eric Lindros varattiin joukkueeseen. Lindros oli tehnyt kuitenkin jo aiemmin selväksi, ettei haluaisi pelata joukkueessa, eikä pukenut varaustilaisuudessa perinteen mukaan joukkueen paitaa ylleen, sen sijaan hän vain piteli sitä edessään. Lindros ei koskaan pelannut yhtään ottelua Nordiquesissa, ja hänet kaupattiin lopulta Philadelphia Flyersiin vaihdossa Peter Forsbergiin, Ron Hextalliin, Steve Duchesneen, Kerry Huffmaniin, Chris Simoniin, Mike Ricciin, kahteen varausvuoroon ja rahalliseen korvaukseen.

Viimeiset kolme kautta olivat Quebecille menestyksekkäitä, mutta pian seura alkoi kärsiä taloudellisista ongelmista. Quebec oli koko liigan pienin kaupunki, jolla oli oma NHL-joukkue. Lopulta joukkueen omistaja Marcel Aubut päätti anoa lupaa joukkueen siirtoon, ja toukokuussa 1995 organisaatio muutti Denverin kaupunkiin.

Colorado Avalanche (1995–) 

Organisaatio pelasi ensimmäisen NHL-ottelunsa McNichols Sports Arenalla 6. lokakuuta 1995 Detroit Red Wingsiä vastaan. Avalanche voitti pelin numeroin 3–2. Kapteeni Joe Sakicin, hyökkääjä Peter Forsbergin, puolustaja Adam Footen sekä päävalmentaja Marc Crawfordin johdolla menestyvä Avalanche sai huipputason vahvistuksen joukkueeseensa, kun Montreal Canadiensin maalivahti Patrick Roy siirtyi joukkueeseen 6. joulukuuta pelaajakaupan kautta. Avalanche sai hänen lisäkseen hyökkääjä Mike Keanen, kun Canadiensiin siirtyivät maalivahti Jocelyn Thibault sekä hyökkääjät Martin Ručínský ja Andrei Kovalenko.

Runkosarjan päättyessä Avalanche oli voittanut pelaamastaan 82:sta ottelusta 47 ja hävinnyt 25. Muut 10 peliä olivat päättyneet tasalukemin. Yhteensä joukkueella oli peleistä kertynyt 104 pistettä. Avalanche myös voitti divisioonansa ja oli 2. sijalla koko läntisen konferenssin joukkueista. Avalanche selvitti tiensä loppuottelusarjaan, jossa vastaan asettui myös ensimmäistä kertaa pudotuspeleihin historiansa aikana selvinnyt Florida Panthers, joka kuitenkin hävisi ottelusarjan 4–0. 
100 peliminuutin jälkeen puolustaja Uwe Krupp laukoi kiekon maaliin ja ratkaisi seuralle sen ensimmäisen Stanley Cup -mestaruuden. Pudotuspeleissä joukkueen paras pelaaja oli kapteeni Joe Sakic tehopisteillä 18+16=34. Lisäksi hän voitti pudotuspelien parhaan pelaajan palkinnon, Conn Smythe Trophyn. 
Stanley Cup oli myös Denverin kaupungille ensimmäinen huippu-urheilussa saavutettu palkinto. Avalanchesta tuli myös toinen WHA-liigassa pelannut joukkue, joka on myöhemmin voittanut mestaruuden. Stanley Cup -voiton ansiosta Aleksei Gusarov, Valeri Kamenski ja Peter Forsberg liittyivät Kolmen kullan klubin jäseniksi.

Kaudella 1996–97 Avalanche voitti jälleen oman divisioonansa ja Presidents' Trophyn, joka annetaan eniten pisteitä runkosarjassa saavuttaneelle joukkueelle. Konferenssin finaaleissa Detroit Red Wings kuitenkin pudotti Coloradon jatkosta otteluvoitoin 4–2. Red Wings voitti lopulta mestaruuden Philadelphia Flyersia vastaan otteluvoitoin 4–0.

Kaudella 1997–98 joukkue voitti jälleen kerran divisioonansa 95 pisteellä. Naganon talviolympialaisissa pelasi peräti kymmenen Avalanche-pelaajaa, ja lisäksi Kanadan maajoukkueen päävalmentajana toimi Avalanchen päävalmentaja Marc Crawford. Milan Hejduk oli mukana voittamassa olympiakultaa, Aleksei Gusarov ja Valeri Kamenski voittivat hopeamitalin ja Jari Kurri oli mukana voittamassa olympiapronssia. 
Kesäkuussa 1998 päävalmentajaksi vaihtui Bob Hartley.

Kaudella 1998–99, jolloin Nashville Predators siirtyi liigaan, NHL uudisti divisiooniaan ja Avalanche siirrettiin luoteisen divisioonan joukkueeksi. Coloradon uusi kausi alkoi tahmealla alulla, mutta runkosarjan päätyttyä joukkue oli divisioonansa paras. Samalla kaudella joukkueen voittoputki kasvoi seuran historian suurimmaksi, kun joukkue voitti 12 peliä putkeen. Joukkue pelasi jälleen pudotuspeleissä, mutta hävisi konferenssifinaaleissa Dallas Starsille, joka voitti kauden päätteeksi mestaruuden.

Kaudella 1999–00 Avalanche pelasi ensimmäistä kertaa uudessa kotihallissaan Pepsi Centerissä. Halli maksoi yhteensä 160 miljoonaa dollaria. Ensimmäinen joukkueen pelaaja, joka onnistui maalinteossa uudessa kotihallissa oli Milan Hejduk. Ottelu pelattiin Boston Bruinsia vastaan, ja Avalanche voitti ottelun lukemin 2–1. Kaudella joukkue pelasi jälleen pudotuspeleissä, mutta Dallas Stars kaatoi joukkueen jälleen konferenssifinaaleissa.

Kaudella 2000–01 Avalanche isännöi liigan 51. tähdistöottelua kotihallissaan. Ottelussa Joe Sakic pelasi Pohjois-Amerikan joukkueessa, ja toisessa joukkueessa pelasivat Milan Hejduk ja Peter Forsberg. 
Kauden päätteeksi Colorado juhli toisen kerran Stanley Cup -mestaruutta.

Logot

Quebec Nordiques (WHA)

Quebec Nordiques

Colorado Avalanche

Joukkue kaudella 2023–2024

Joukkueenjohto
 Päävalmentaja: Jared Bednar 
 Apuvalmentaja: Ray Bennett 
 Apuvalmentaja: Nolan Pratt 
 Maalivahtivalmentaja: Jussi Parkkila 
 Videovalmentaja:: Brett Heimlich 
 Fysiikkavalmentaja: Casey Bond 
 Kehitysvalmentaja (maalivahdit):: Peter Budaj 
 Kehitysvalmentaja:: Steven Reinprecht 
 Taitovalmentaja:: Shawn Allard 
 Huoltopäällikkö: J.C. Ihrig 
 Jääkiekkotoiminnanjohtaja: Joe Sakic 
 Toimitusjohtaja: Chris MacFarland 
 Apulaistoimitusjohtaja: Craig Billington 
 Apulaistoimitusjohtaja: Kevin McDonald 
 Pelaajakehitysjohtaja: Brian Willsie 
 Kykyjenetsinnänjohtaja: Brad Smith 
 Amatöörien kykyjenetsinnän johtaja: Wade Klippenstein 
 Euroopan kykyjenetsinnän johtaja: Joni Lehto 
 Omistaja: Stan Kroenke

Kapteenit

  Joe Sakic 1995–2009
  Adam Foote 2009–2011
  Milan Hejduk 2011–2012
  Gabriel Landeskog 2012–

Jäädytetyt numerot

 19  Joe Sakic
 21  Peter Forsberg
 33  Patrick Roy
 52  Adam Foote
 77  Raymond Bourque
 99  Wayne Gretzky (numero jäädytetty koko liigassa)

Lähteet

Aiheesta muualla 
 Colorado Avalanchen kotisivut
 Suomalaiset Colorado Avalanche pelaajat, nhlfinns.com
 Colorado Avalanchen tulokset

Seulonnan keskeiset artikkelit